Pozdravljeni otroci in starši,

zadnje čase poslušamo veliko zgodbic o korona virusu. Pred kratkim smo eno objavili tudi na naši internetni stani. Vsem tem zgodbam pa je skupna ena zelo pomembna stvar. In sicer, da korona virus ni prav nič prijazen in da se ga moramo zelo, zelo, zelo na daleč izogibati.

Kako pa?

Zapisala vam bom en čarobni poskus, ki ga lahko opravite doma. Prepričana sem, da boste po opravljenem poskusu vsi vedeli, kako se lahko ubranimo hudobnega virusa, Koronarja.

Tako, sedaj pa, pogumni otroci in starši, hitro v napad!

**Potrebujemo:**

* **skodelico z vodo,**
* **mleti poper,**
* **detergent za pomivanje posode ali milo.**

In da bo še bolj zabavno, bomo poper poimenovali kar virusi ali pa korona virus. Ste pripravljeni? (starši, dovolite otrokom, da se poskusijo sami boriti proti Koronarju, vi pa jim bodite samo v pomoč, v kolikor jo bodo rabili)

Pa začnimo…

V skodelico nalijemo malo vode. Nato vanjo natresemo mleti poper (v kolikor imate poper v mlinčku, naj ga poskusijo otroci sami zmleti). Ne bojte se, kar nasujte ga.

Poskusite pomočiti prst v skodelico s poprom. Kaj se je zgodilo? Kam so šli virusi – koronarji? Kam so se prilepili?

Prst si nato obrišite in si nanj namažite malo mila ali pa detergenta za pomivanje posode. Tako, sedaj smo pripravljeni za napad. Preštejte do tri in prst pomočite v skodelico. Waaaawwwwww, kaj se je zgodilo? Kam so šli koronarji? A so se prilepili na prst?

Sedaj pa naloga za vse, ki so sodelovali pri tem poskusu. Pogovorite se o tem, zakaj se je poper prilepil na prst in zakaj se v naslednjem koraku ni.

Skrivnost je v čistih rokah! Ja, to je vsa umetnost, ki nas bo obvarovala pred virusi.

Otroci, skrbno si jih umivajte. Saj veste, tako kot v vrtcu. In če starši na to pozabijo, jih hitro opozorite.

Pa lepo, lepo se imejte! Veliko se smejte in držite pesti, da bomo kmalu spet v vrtcu vsi!

Pozdravček od vzgojiteljice Mateje ☺